LVIII.  Ecclesiam Brandeburgensem tuendam suscipit et ejus bona et jura confirmat, rogante Balderamo episcopo.   (Laterani, Maii 29.) [RIEDEL  Codex diplomaticus Brandenburgensis,  t. I, partie VIII, p. 119.]
CLEMENS episcopus, servus servorum Dei, venerabili fratri BALDERAMO, Brandenburgensi episcopo, ejusque successoribus canonice substituendis in perpetuum.
In eminenti sedis apostolicae speculo, disponente Domino, constituti, fratres et coepiscopos nostros tam prope positos quam remotos fraterna debemus charitate diligere et Ecclesiis sibi a Deo commissis paterna sollicitudine providere. Eapropter, venerabilis in Christo frater, tuis justis postulationibus clementer annuimus et praefatam Brandeburgensem Ecclesiam cui Deo auctore praeesse dignosceris, sub beati Petri et nostra protectione suscipimus et praesentis scripti privilegio communimus, statuentes, ut quascunque possessiones, quaecunque bona eadem Brandeburgensis ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma tibi tuisque successoribus et illibata permaneant, in quibus haec propriis duximus exprimenda vocabulis Medietatem Brandeburgensis civitatis aquilonarem, dimidiam partem totius insulae septentrionalem, in qua civitas eadem habetur constructa, dimidiamque partem omnium villarum illuc pertinentium; duas insuper civitates integre cum omnibus pertinentiis suis Pritzerwe et Elzeri nominatas, provincias Moraciani, Zierfwifti, Ploni, Zpriavani, Heveldun, Vuueri, Riacani, Zamcici, Dassia, Lusici, ecclesiae tuae ab illustris memoriae imperatoribus Othone et Henrico concessas; omnem etiam decimationem totius Brandeburgensis parochiae, exceptis decimis possessionum Magdeburgensis ecclesiae, quas eadem Magdeburgensis ecclesia studio bonae memoriae Conradi Magdeburgensis archiepiscopi et Wigeri Brandeburgensis episcopi, tempore felicis recordationis Innocentii papae praedecessoris nostri et Conradi regis per concambium obtinuit. Praeterea mercatum, monetam, thelonium, districtum caeteraque omnia, ad haec juste legaliterque pertinentia, in loco Urslebe et in pago Northuringa et in comitatu Liuttere comitis sita, terminos etiam Brandeburgensis episcopatus constitutos, videlicet orientem versus ad flumen Oderam, et occidentem ac austrum versus ad Albiam flumen, ad aquilonem vero usque ad fines provinciarum supra nominatarum Vuucri, Riaciani, Daciae, auctoritate apostolica confirmamus. Praeterea antiquas et rationabiles consuetudines et hactenus observatas nec non immunitates et libertates tam super eligendis advocatis in toto Brandeburgensi episcopatu quam super aliis episcopis Brandeburgensibus concessas, quae hucusque Brandeburgenses episcopi habuerunt, tibi nihilominus tuisque successoribus praesentis scripti munimine roboramus. Decernimus ergo, ut nulli omnino hominum liceat praefatam Ecclesiam temere perturbare aut ejus possessiones auferre vel ablatas retinere, minuere seu quibuslibet vexationibus fatigare, sed omnia integra conserventur eorum, pro quorum gubernatione ac sustentatione concessa sunt usibus omnimodis profutura salva sedis apostolicae auctoritate et Magdeburgensis archiepiscopi debita reverentia. Si qua igitur in futurum, etc. Ego Clemens catholicae Ecclesiae episcopus. Deinde subscriptio XIII cardinalium sequitur. Datum Laterani per manum fratris Moysi, sanctae Romanae Ecclesiae subdiaconi, vicem agentis cancellarii, IV Kal. Julii, indictione VI, Incarnationis Dominicae anno 1188, pontificatus vero domni Clementis papae III, anno primo.
( L. S. )